**Այշե Բեգյում Օնբաշի** (թուրքերեն՝ **Ayşe Begüm Onbaşı.** ծնված 2001 թվականի դեկտեմբերի 9-ին), թուրք մարմնամարզուհի, աշխարհի և Եվրոպայի առաջնությունների ոսկե մեդալակիր։

Կյանքի վաղ շրջան
----------------

Այշե Բեգյում Օնբաշին ծնվել է 2001 թվականի դեկտեմբերի 9-ին, Արևմտյան Թուրքիայում՝ Մանիսա նահանգի Ախիսար շրջանում, տեքստիլ ապրանքների վաճառական Սերքան Օնբաշիի և նրա կնոջ՝ Սեչիլի ընտանիքում: 

Երեք տարեկանից հաճախել է բալետի պարապմունքների։ Տաղանդավոր աղջնակը գրավել է իսպանացի բալետմայստեր Մարիայի ուշադրությունը. վերջինս հորդորել է նրա ծնողներին՝ թույլ տալ, որ նա զբաղվի մարմնամարզությամբ։ Եվ Այշեն երեք տարի մարմնամարզության պարապմունքների է հաճախել, որից հետո՝ վեց տարեկանից անցել է աերոբիկ մարմնամարզության՝ դառնալով մարզիչ Գյուրքան Էրի սանուհին: 

2018 թվականի դրությամբ նա Ախիսարի Անատոլիական ավագ դպրոցի աշակերտուհի էր։

Մարզական կարիերա
----------------

Օնբաշիի մրցակցային կարիերան աերոբիկ մարմնամարզության ոլորտում սկսվել է յոթ տարեկանում։ Սկզբում հանդես է եկել խմբային մրցումներում, որոշակի հաջողությունների հասել 8–9 և 10–12 տարիքային կատեգորիաներում։ 2011–2012 մրցաշրջանում ընդգրկվել է ազգային հավաքականում և մասնակցել Չեխիայում, Սլովակիայում և Բուլղարիայում անցկացված միջազգային մրցումների։ Այնուհետև սկսել է ելույթներ ունենալ անհատական մրցաձևում: 

Օրական հինգից վեց ժամ մարզասրահում պարապելու համար նա յուրաքանչյուր շաբաթվա մեջ հինգ օր իր տնից մինչև մարզադահլիճ ընդհանուր առմամբ անցնում է մոտավորապես 50 կիլոմետր ճանապարհ: Նա Manisa Büyükşehir Belediyespor-ի՝ Մանիսայի մետրոպոլիտենյան համայնքապետարանի մարզական ակումբի անդամ է: 

Օնբաշին սովորաբար մասնակցում է երեք մրցաձևերի մրցումներին: Մեքսիկայում կայացած 2015 թվականի աշխարհի առաջնությունում նա բրոնզե մեդալ է նվաճել կադետների անհատական մրցաշարում, չնայած իր ելույթի ժամանակ ընկնելուն։ 2016 թվականին Հարավային Կորեայի Ինչհոն քաղաքում անցկացված աերոբիկ մարմնամարզության աշխարհի առաջնությունում նա ոսկե մեդալ է նվաճել աղջիկների անհատական մրցաշարում։ Անհատականին նախորդել էր եռյակների մրցությունը, որտեղ նա իր թիմակիցներ Մեհմեդ Էրքոշի և Դենիզ Շահինի հետ գրավել էր մրցանակային երկրորդ տեղը: 

2017 թվականին Իսպանիայի Գվադալախարա քաղաքում անցկացված Միջերկրածովյան 2-րդ առաջնությունում և 2017 թվականի Պորտուգալիայի Կանտանիեդե քաղաքում կայացած միջազգային 7-րդ բաց մրցույթում Օնբաշին ընդհանուր առմամբ նվաճեց երեք ոսկե մեդալ : Այդ նույն տարում Իտալիայի Անկոնա քաղաքում կայացած աերոբիկ մարմնամարզության Եվրոպայի առաջնությունում նա նվաճեց ևս մեկ ոսկե մեդալ աղջիկների անհատական մրցաշարում: Մեդալների իր հավաքածուն 2018 թվականին հարստացրեց մեկական արծաթե և բրոնզե մեդալներով, որոնց արժանացավ համապատասխանաբար Մարոկկոյի Մարաքեշ քաղաքում անցկացված դպրոցականների համաշխարհային խաղերում և Պորտուգալիայի Գիմարես քաղաքում կայացած աերոբիկ մարմնամարզության աշխարհի առաջնությունում: 

Medal Monster / «Մեդալային հրեշ» մականունի արժանացած Օնբաշին 2016 թվականի հուլիսի դրությամբ ազգային և միջազգային մրցումներում ընդհանուր առմամբ նվաճել էր ավելի քան 60 մեդալ, այդ թվում՝ 35 ոսկե պարգև։ 

Նա ևս մեկ ոսկե մեդալ նվաճեց կանանց անհատական մրցապայքարում 2021 թվականին Բաքվում անցկացված աերոբիկ մարմնամարզության աշխարհի առաջնությունում : 

2022 թվականին Թուրքիայի Քոնյա քաղաքում կայացած Իսլամական համերաշխության խաղերում նա անհատական մրցապայքարում վաստակեց հերթական ոսկե մեդալը։

Ծանոթագրություններ
------------------

1. «Ayşe Begüm Onbaşı – Turkey» (թուրքերեն). Red Bull. Վերցված է 2018-05-30-ին.
2. «Ayşe Begüm Onbaşı dünya üçüncüsü oldu». *Hürriyet* (թուրքերեն). 2018-05-28. Վերցված է 2018-05-29-ին.
3. «Ayşe Begüm Onbaşı kimdir, kaç yaşında?». *Hürriyet* (թուրքերեն). 2017-09-24. Վերցված է 2018-05-29-ին.
4. «Ayşe Begüm Onbaşı'dan Gümüş Madalya». *Milliyet* (թուրքերեն). 2018-05-09. Վերցված է 2018-05-30-ին.
5. «İslami Dayanışma Oyunları'nda cimnastiğe Türkiye damgası». *Milliyet* (թուրքերեն). 14 August 2022. Վերցված է 17 August 2022-ին.
6. «15 yaşındaki Ayşe Begüm Onbaşı dünya şampiyonu oldu». *Aljazeera.com* (թուրքերեն). 2016-07-07. Վերցված է 2018-05-30-ին.
7. «"Altın Kız" Ayşe Begüm Onbaşı ailesinin gururu oldu». *Fanatik* (թուրքերեն). 2016-07-08. Վերցված է 2018-05-30-ին.
8. Baş, Hakan (2016-07-08). «15-year-old champion Ayşe Begüm Onbaşı: I'm a medal monster, I compete to go beyond myself». *Daily Sabah*. Վերցված է 2018-05-30-ին.
9. «Ayşe Begüm Onbaşı Aerobik Cimnastik Dünya Şampiyonası'nda altın madalya kazandı». *NTV Spor* (թուրքերեն). 28 May 2021. Վերցված է 29 May 2021-ին.

|  |  |
| --- | --- |
|  | Վիքիպահեստն ունի նյութեր, որոնք վերաբերում են «Այշե Բեգյում Օնբաշի» հոդվածին։ |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Սոցիալական ցանցերում | Թվիթթեր |
|  |
| Ֆոտո, վիդեո և աուդիո | Ինստագրամ |
|  |
| Թեմատիկ կայքեր | Red Bull · TheSports.org · Internet Movie Database |

 |